*A Felsőpakonyi KSE sportfejlesztési programja, 2015/16*

2014 tavaszán elkészült az automata öntöző rendszer, majd az ezt követő gyepfelújítás, után vetés, vegyszeres és műtrágyás kezelésnek köszönhetően a centerpálya gyepszőnyege sokat javult. A programozható locsolásra ugyan egyelőre csak az első számú játéktéren van lehetőség, ám az itt felszabadult energia révén rendszeres a kézi locsolás és folyamatos a kezelés az edzőpályán is, melyen szintén látszódik a gondozás hatása.

Sajnos a 2014/15-ös TAO pályázat során az öltöző fűtésrendszerének korszerűsítésére elnyert előminősített pályázati összeget csak 2015 júniusában kapta meg az egyesület, ezáltal a régi, olajradiátoros, hősugárzós, nem túl gazdaságos fűtés korszerűsítése még előttünk álló feladat. A mintegy tíz éve elkészült 20X40-es műfüves pálya borítása időközben megérett a cserére, foszlik az anyaga, kopottá, csúszóssá, veszélyessé vált a felülete, amint erre támogatást tudunk szerezni, a felújítást meg kell valósítani.

Ami a sportegyesület működését illeti: felnőtt megye másodosztályban szereplő együttesünkbe folyamatosan építjük be a saját nevelésű fiatalokat, és az eredmények azt mutatják, hogy az utánpótlás terén továbbiakban sem lesznek gondok. U21-es és U18-as csapataink is eredményesen szerepelnek, a bajnoki elsőségért harcolnak hétről-hétre. Az U16-os korosztályban a középmezőnyhöz tartozunk, legfőképp létszámbeli gondjaink vannak, mivel a Bozsik-programban szereplő fiatalabbak közül nem szerepelhetnek játékosok a nagyobbak között. A Bozsik-program 7, 9, 11, 13-as korosztályaiban azonban folyamatos sikerélményekkel gazdagodnak a jövő labdarúgói. A fiatalok sikerei pedig hitet adnak az egyesület vezetőségének a további munkához.

Az öltöző bővítése, felújítása, energetikai fejlesztése, hőszigetelése indokolt lenne, ám az ehhez szükséges anyagi források, támogatások begyűjtésére az idei évben nem látunk esélyt. A gyepszőnyeg karbantartása és a sporttelep állagmegőrzése az elsődleges cél.

A tavalyi pályázat kapcsán elmaradt fűtésrendszer kiépítése az első számú feladat. Ami a sportfejlesztési program szakszövetségi stratégiához való viszonyát illeti, a 2015-16-os program szorosan kapcsolódik a korábban kidolgozott és megvalósult sportfejlesztési programhoz, tervekhez. Hiszen a sportlétesítmény, a gyepszőnyeg karbantartása, kezelése a kulturált környezet kialakítása az amatőr sport, ezen belül is a labdarúgás népszerűsítését szolgálja, mely megegyezik a szakszövetség alapvető céljaival. A korábban beadott sportfejlesztési programok, az automata öntözőrendszer, az új fűnyíró traktor, a gyepszőnyeg felújítása, újravetése, a sportoló gyerekek létszámának növelése mind, mind ezt az irányvonalat testesíti meg. Ezen törekvéseinket pedig a jövőben is szem előtt kívánjuk tartani.

Az erdő övezte sportlétesítmény remek adottságainak kihasználása közös érdekünk. A vonzó környezet családok közös sportolási, kikapcsolódási lehetőségét szolgálja, kimozdítva ezzel a fiatalokat az internet, a számítógép és a televízió jelentette egészségtelen, mozgásszegény környezetből.

Nagy János